  Виталий Пронин ПИЧИ ПУРГААзьветлӥсьёс эшъяськоВуж Выль аре Пичи Пурга черкогуртэ вань удмурт огазеяськонъёслэн - «Удмурт кенеш», Удмурт нылкышно кенеш, «Дэмен», «Шунды», «Инӧс» - азьветлӥсьёссы нырысьсэ огинэ люкаськылӥзы, кылем ар понна ужамзылы йылпумъянъёс лэсьтӥзы.- Одӥг черкогуртын ке но улӥськом, ог-огмес ум тодмаське, - шуо пичи пургаос. - Тани туэ нырысьсэ малпамы огинэ люкаськыны, ог-огенымы рос-прос тодматскыны.Ужрадэ нылкышноос удмурт дэремъёсын лыктӥллям. Люкаськем калыкез Выль арен ӟечкылазы ёрослэн йырыз Александр Ерохин, «Удмурт кенеш» огазеяськонлэн вице-президентэз Валентин Тубылов но мукетъёсыз.- Кылем арын ёросын улӥсьёслэн бадӟымесь вормонъёссы вал гурт удысъя но, культура ласянь но, - вера Удмурт нылкышно кенешлэн ёросысь ёзэзлэн кивалтӥсез Алевтина Данилова. - Тужгес но адскымон вормонъёс басьтӥзы дышетӥсьёсмы. Кылсярысь, Пичи Пурга гимназиысь историлы дышетӥсь Римма Александровна Владимирова Приволжск федерал округысь визьнодасьёс пӧлын радъям конкурсын вормисе потӥз. Шор Кечолысь удмурт кыллы но литературалы дышетӥсь Нина Анатольевна Ермокина «Анай кылъя устоез дышетӥсь» конкурсын вормисьёс радэ султӥз. Дышетскись нылпиослэн но вормонъёссы вал гинэ. Соос шаерамы но ёросъёсын ортчылӥсь уно пӧртэм конкурсъёсы но ӵошатсконъёсы пыриськылӥзы.- Удмурт огазеяськонъёслэн ужрадъёсазы мед пыриськозы вылэм гурт удысын тыршисьёс но, - сюлэмшугзэс веразы куд-ог нылкышноос. - Соосты но ӧтьылоно, палэнэ медаз кыле.Люкаськем калык, ог-огеныз тодматскем сяна, ӝытбыт шулдыръяськиз, азьланезлы ужаны мылкыд пыӵатӥз.Любовь ТИХОНОВА. ЮКАМЕНСКБӧрдэм потэ Трос аръёс ӵоже Юкаменск ёросысь удмурт кылъя но литературая урокъёсты нуисьёсын быгатыса кивалтэ Лариса Булдакова. Ёросысь чиньыен лыдъямон школаосын гинэ удмурт кылэз дышето на шуыкуз, Лариса Георгиевналэн синвуосыз ик пото. Удмуртлыклы сӥзем арняос, толэзьёс, котырес ӝӧк сьӧрын пумиськонъёс ортчытъяськом ке но, со ӧжыт, шуэ.2009-тӥ арын Лариса Георгиевна шаерысьтымы кужмоез дышетӥсь ним басьтэмез бере быгатонлыкъёссэ возьматӥз Москваын. Тодмотэм адямиос азьын удмурт дышетӥсь ӧз ыштӥськы, куинетӥ инты басьтӥз. Россиысь конкурсэ пыриськемзэ туннэ но уг вунэты:- Празднике вуылэм кадь потӥ. 19 улосысь дышетӥсь ас калыксылы тупась дӥськутэн лыктӥллям. Дышетӥсьёс куспын нюръяськон капчиен ӧз сётскы, конкурсэ пыриськемъёс пӧлысь ваньмыз сямен городъёсысь визьнодасьёс вал, нош мон кадьёсыз - ёрос центръёсысь яке гурт школаосысь шедемъёс - чиньыен лыдъямон гинэ. Мурт пиналъёсын урок сётонлэсь ӧй но кышка, ӧй но жадьы, вань секытэз ортчиз... гуртын.Москвае мынон азяз Лариса Георгиевна дасяськыса трос уйёссэ кӧлытэк потэм. Ярано коть, кузпалыз но кык пиосыз валазы, быгатэмзыя уроклы материалъёсты вандыса, буяса дасязы. 7-тӥ классын дышетскись пиез Москвае сьӧраз ветлӥз. ӵок ойдо, мукет дышетӥсьёс понна висьыны министръёс ветлӥзы ке.- Монэ мукетыз паймытӥз: Москваысь вуэме бере вормонэлы шумпотӥсьёсыз ӧжытгес вал кадь, со понна вожъяськисьёсыз - лачак, - шуэ Лариса Булдакова. - Жаляса верано, удмурт кылэз дунъясьёслэн лыдзы ичиёме. ЕГЭ шуон ваньзэс кышкатэ, соин сэрен анай кылъя урокъёсмес куд-ог дышетӥсьёслэн но, анай-атайёслэн но мултэс каремзы потэ. Ёросысь 5 школаын гинэ на удмурт кылъя урокъёс нуисько.Валентина ЕМЕЛЬЯНОВА. Туспуктӥз Владимир БЕЛОМОРСКИХ. ДЭБЕСАнайёс дырто клубеТаяз арлы ужан план пусйыса, Удмурт нылкышно кенешлэн правлениезлэн берлояз пумиськоназ ужпум ӝутскиз быръёнъёслы но йылпумъянъёслы сӥзем котькуд конференциын адӟем карымон но азьмынӥсь кышномуртъёслы данъян пус сётон сярысь. Та юанэз ӝутыны чакламын таяз арын мартэ ортчоно конференциын.Озьы ик азьланяз бадӟымгес саклык висъяськоз удмурт анайёслы, соослы сӥзьыса, элькун ужрадъёс ортчылозы. Талы инъет луиз Дэбесын радъям «Данъясько тонэ, удмурт анай!» конференция. Сӥземын вал со Анайлэн нуналэзлы. Отчы пыриськизы Дэбес, Эгра, Шаркан, Кез ёросъёсысь но Ижысь анайёс, семья ужпумъёсъя отделъёсын ужасьёс но Удмурт нылкышно кенешлэн ёрос ёзъёсызлэн кивалтӥсьёсыз. Вить ар талэсь азьло дэбесъёс таӵе ужрад асьсэ понна радъязы вал.Ёросысь культура юртын ортчиз удмурт мемиосты данъян ӝыт. Удмурт нылкышно кенешлэн кивалтӥсез Надежда Степанова люкаськемъёсты тодматӥз огазеяськонлэн ужаменыз но азязы сылӥсь ужпумъёсын. Нылпиос анайёс понна дасяллям крезьгуро салам. Психолог Ольга Смирнова но сексолог Анатолий Бубин юрттэтлы кулэяськисьёслы валэктонъёс сётӥзы. Семьялы юрттэт сётӥсь специалистъёсын егит анайёс азьло нылкышно клубъёс пыр пумиськыны быгато вал.Лия МАЛЫХ. ИЖБуко пыр потон14-тӥ январе Тодосчиослэн юртазы бадӟым ужрад ортчиз: Вуж Выль арез келян но пӧртмаськон, тунаськон-вожояськон сям-йылолъёсты утён-возьматон. Пумиськонэз радъяз тодосчи Альберт Разин, ӝытэз нуиз УдГУ-ысь дышетӥсь Елена Булычева.Татчы шаерысьтымы пӧртэм интыосысь коллективъёс вуиллям: Ижысь - «Ижкар», «Эшъёс», «Ӟардон», «Тюрагай», «Чипчирган», Дэри ёросысь - «Пероггурт кильтырнаос», Ягулысь «Ягдор», Пичи Пурга ёросысь «Гожня кенакъёс». Пероггуртысь кенакъёс гын сапегъёссэс вайиллям. Соосты радэн-радэн тырыса, пӧртмаськон кутскиз. Вань мылкыд карисьёс сапегъёс пушкы кизэс лэзьязы, отысь кузьым шедьтылӥзы. Кинлы ке шеде сугон, мукетызлы - кампет, куинетӥезлы - ӟенелик... Нош гожня кенакъёс калыкез буко пыр поттазы. «Чипчирган» ансамбльлэн кивалтӥсез Ирина Пчеловодова уно шудонъёс ортчытӥз.Люкаськем калыкез куно каризы чаен, перепечен но шаньгиосын. Ӝыт пайдаё но туж шулдыр ортчиз. Та мытэм ужмес вуоно арын но азинтоно, шуизы городын но гуртын улӥсь удмуртъёс. Туэ та ужрад куинетӥзэ ортчиз ини.Раиса КОРЕПАНОВА, Ижкар. Теги: Дэбес Иж ПичиПурга УдГУ Удмурткенеш Удмуртнылкышнокенеш Школа Юкаменск  